Detoksifisering

Detoksifisering kalles også medikamentsanering og avgiftning, i all enkelhet ofte forkortet som detox, er prosessen som en levende organisme gjennomfører for å kvitte seg med toksiner, ofte etter langvarig påvirkning fra løselige giftstoffer som legemidler, alkohol og andre rusmidler, og giftige industrielle avgasser.

Detoksifisering er opprinnelig en medisinsk behandling for pasienter med livstruende stoffavhengighet, men ifølge professor emeritus ved Universitetet i Exeter, Edzard Ernst, har begrepet blitt «kapret av entreprenører, kvakksalvere og sjarlataner» som selger falske behandlingsformer. Innenfor alternativ detoksifisering er begrepet kun et samlebegrep for en rekke forskjellige alternative behandlingsformer, som har som felles mål å skille ut giftstoffer ut fra kroppen, men som mangler vitenskapelige støtte for at metodene virker.

 Prinsipp 
Toksiner i menneskekroppen vil først bli koblet til andre stoffer i leveren. Deretter vil nyrene skille disse stoffene ut i urinen.

Innenfor helsevesenet benyttes begrepet detoksifisering i forbindelse med avvenning fra både ordinært skadelig bruk av rusmidler og når nødvendig bruk av legemidler fører til medikamentoverforbrukshodepine.

 Alkoholavrusning 
Alkoholavrusning (avgiftning) er den prosessen som skal avvende individets kontinuerlige alkoholnivå i kroppen. Å konsumere store mengder alkohol over lengre tid kan få fatale konsekvenser helsemessig. Det kan blant annet føre til hjerte- og karsykdommer, malabsorpsjon, kronisk pankreatitt, leversvikt og kreft. Alkoholavrusning er ikke en permanent behandling for alkoholisme. Etter avrusning er andre behandlinger nødvendige og disse må gjennomføres for å håndtere de underliggende avhengighetene som har forårsaket alkoholmisbruket.

 Narkotikaavrusning 
Narkotikaavrusning blir brukt for å redusere eller lindre abstinenssymptomer i kombinasjon med å hjelpe individet til å tilpasse seg og leve uten narkotikabruk. Denne behandlingen går ikke ut på å stanse avhengigheten, men er det første steget i en langtidsbehandling. Avrusningen kan oppnås ved å være rusfri eller ved hjelp av medikamenter. Den vanligste måten å utføre et slikt program/behandling på er i fellesskap med andre i samme situasjon over en lengre periode (gjerne i flere måneder). Som oftest er institusjoner lokalisert i et boligområde i stedet for på et medisinsk senter.

 Alternativ detoksifisering 
Hypotesen bak detoksifisering som alternativ behandling er at kroppen samler opp giftige toksiner som den ikke klarer å kvitte seg med på naturlig måte. En detox-kur skal da hjelpe kroppen til å skille ut disse giftstoffene enten ved å stimulere kroppens naturlige detoksifisering eller ved å skille toksinene ut på andre måter.

 Metoder 
Det finnes mange forskjellige former for detoksifisering som tilbys eller anbefales av alternative behandlere, eksempelvis:
 Massasje
 Varmebehandling
 Fotbad
 Urter
 Gjørmebad
 Kuldesjokk
 Yoga
 Infrarød sauna
 Kopping
 Plaster

 Pseudovitenskap 
Det finnes ingen seriøs vitenskapelig dokumentasjon for at detoksifisering av friske mennesker gjennom alternative behandlingsformer har noen effekt. Kroppen vil selv kvitte seg med disse giftstoffene, uavhengig av om man anvender en detox-kur eller ikke.

Helsefaglig personell uttaler også at en detox-kur snarere kan forstyrre kroppens naturlige detoksifisering enn å stimulere den, samt at man har dårlig oversikt over andre bivirkninger.

Et av «bevisene» for at detoksifisering virker, er at vannet i fotbadene man anvender blir brunt etter en halvtimes behandling, og at dette tilsynelatende farges av toksinene som skilles ut gjennom porene i huden. Det er derimot blitt avslørt at denne fargen snarere er fra jernoksid som skilles ut i vannet når det føres elektrisk strøm gjennom saltvann via to metalledere. Dette ble også demonstrert i NRK-programmet Folkeopplysningen i 2012.Cathrine Elnan (2012) Fjernet kritisert behandlingstilbud etter Folkeopplysningen. NRK Kultur, 1. okt. 2012. Besøkt 2019-03-14.

 Referanser 
Curiosity Staff (2016) Detox Products Are Nothing But A Sham  Curiosity, October 3, 2016. Besøkt 2019-03-14.

Ben Goldacre (2004) Rusty results The Guardian, 2 Sep 2004. Besøkt 2019-03-14.

Klein, A. V., & Kiat, H. (2015). Detox diets for toxin elimination and weight management: a critical review of the evidence. Journal of human nutrition and dietetics, 28(6), 675-686. doi: 10.1111/jhn. 12286

Tone Libråten (2006) - Detox-kurer er bortkastede penger VG

National Geographic Channel (2014) - Detox er lureri fra ende til annen. National Geographic Channel, publ via Side3.no, 11/12 2014. Besøkt 2019-03-14.

Kristian Sjøgren (2018) Det er ingenting som tyder på at detox virker. Publ. av Forskning.no, august 02. 2018. Besøkt 2019-03-14.

 Eksterne lenker 
 Nasjonal faglig retningslinje for avrusing fra rusmidler og vanedannende legemidler

Kategori:Toksikologi
Kategori:Alternativ behandling